Flere færgeafgange er aflyst.

De første meldinger gik på, at Nordjylland mere eller mindre gik fri. Søndag formiddag varslede DMI imidlertid, at vinden også får fat i det nordjyske. Fra klokken 12:00 til 17:00 melder de flere steder om vindstød af stormstyrke. Stormen påvirker særligt færgetrafikken. Grundet kraftig blæst aflyses Margretes afgang fra Læsø klokken 15:00 og fra Frederikshavn klokken 16:50. Det skriver Læsøfærgen på deres egen hjemmeside. Desuden sejler færgen mellem Hvalpsund og Sundsøre overhovedet ikke søndag. Det skriver Hvalpsund-Sundsøre Færgefart på Facebook. Biler påvirkes også Det er ikke kun rejsende til havs, som bliver påvirket af vejrforholdene. DSB reducerede togtrafikken i Jylland i løbet af morgenen, og derudover frarådes vindfølsomme køretøjer at passere Sallingsundbroen grundet kraftig tværvind. Det skriver Vejdirektoratet. Vinden forventes at aftage i løbet af eftermiddagen.